Hulle is in hul afwesigheid skuldig bevind aan insubordinasie en tot vyf jaar verbanning na Mauritius en 'n boete van 200 riksdaalders elk gevonnis. Die nege burgers het geskuil waar die Kompanjie se amptenare hulle nie kon vind nie. Teen Desember 1707 het Guillaume du Toit, siek aan graweel (veroorsaak deur nier- of blaasstene), by sy huis gelê. Vyftien soldate is na sy huis gestuur om hom te gaan vang, maar Sara Cochet wou hulle nie toelaat om in die huis te kom nie. In die nag van 3 - 4 Maart 1707 het die soldate meer sukses gehad toe hulle die deur afgebreek het, Sara Cochet se arms pimpel en pers geknyp het, haar vir 'n heks uitgeskel het en gedreig het om haar kop met 'n roer in te slaan as sy nie gou lig verskaf nie. Sy het toegegee en Guillaume du Toit is in hegtenis geneem.